CELEX: 52021PC0174
Language: el
Date: 2021-04-13
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη θέση που θα ληφθεί, εξ ονόματος της Ευρωπαϊκής Ένωσης, στη δέκατη διάσκεψη των μερών της σύμβασης της Στοκχόλμης για τους έμμονους οργανικούς ρύπους, όσον αφορά την πρόταση τροποποίησης του παραρτήματος Α

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 13.4.2021
            COM(2021) 174 final
            2021/0093(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ 
            σχετικά με τη θέση που θα ληφθεί, εξ ονόματος της Ευρωπαϊκής Ένωσης, στη δέκατη διάσκεψη των μερών της σύμβασης της Στοκχόλμης για τους έμμονους οργανικούς ρύπους, όσον αφορά την πρόταση τροποποίησης του παραρτήματος Α
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               
                  Η σύμβαση της Στοκχόλμης για τους έμμονους οργανικούς ρύπους (στο εξής: σύμβαση) τέθηκε σε ισχύ στις 17 Μαΐου 2004. Η εν λόγω σύμβαση εγκρίθηκε με την απόφαση του Συμβουλίου της 14ης Οκτωβρίου 2004 σχετικά με τη σύναψη, εξ ονόματος της Ευρωπαϊκής Κοινότητας, της σύμβασης της Στοκχόλμης για τους έμμονους οργανικούς ρύπους (2006/507/ΕΚ
                     1
                  ) και τέθηκε σε ισχύ για την Ευρωπαϊκή Κοινότητα την 14η Φεβρουαρίου 2005. Στόχος της σύμβασης είναι η προστασία της ανθρώπινης υγείας και του περιβάλλοντος από τους έμμονους οργανικούς ρύπους (POP). Η σύμβαση παρέχει το πλαίσιο, με βάση την αρχή της προφύλαξης, για την κατάργηση της παραγωγής, της χρήσης, των εισαγωγών και των εξαγωγών έμμονων οργανικών ρύπων, για τον ασφαλή χειρισμό και τη διάθεσή τους, καθώς και για την εξάλειψη ή τη μείωση των απελευθερώσεων ορισμένων ακουσίως παραγόμενων έμμονων οργανικών ρύπων.
               
               
                  Με τον κανονισμό (ΕΕ) 2019/1021 του Ευρωπαϊκού Κοινοβουλίου και του Συμβουλίου
                     2
                   ενσωματώθηκαν στο ενωσιακό δίκαιο οι δεσμεύσεις που καθορίζονται στη σύμβαση, καθώς και στο πρωτόκολλο της σύμβασης του 1979 για τη διασυνοριακή ατμοσφαιρική ρύπανση μεγάλης απόστασης που οφείλεται στους έμμονους οργανικούς ρύπους (στο εξής: πρωτόκολλο), το οποίο εγκρίθηκε με την απόφαση 259/2004/ΕΚ του Συμβουλίου
                     3
                  .
               
               
                  Σύμφωνα με το άρθρο 19 της σύμβασης, η διάσκεψη των μερών είναι το διευθυντικό όργανο της σύμβασης της Στοκχόλμης. Κατά κανόνα, το όργανο αυτό συνεδριάζει ανά διετία, με σκοπό να παρακολουθεί την εφαρμογή της σύμβασης. Επίσης, εξετάζει χημικές ουσίες τις οποίες θέτει υπόψη του η επιτροπή εξέτασης έμμονων οργανικών ρύπων (στο εξής: POPRC).
               
               
                  Σύμφωνα με το άρθρο 8 παράγραφος 1 της σύμβασης, ένα μέρος υπέβαλε πρόταση στη Γραμματεία για τη συμπερίληψη του υπερφθοροεξανοσουλφονικού οξέος (PFHxS), των αλάτων του και των συναφών με αυτό ενώσεων στο παράρτημα Α της σύμβασης, η οποία εξετάστηκε από την POPRC σύμφωνα με το άρθρο 8 παράγραφοι 3 και 4. Η POPRC συνέστησε στη διάσκεψη των μερών τη συμπερίληψη του υπερφθοροεξανοσουλφονικού οξέος (PFHxS), των αλάτων του και των συναφών με αυτό ενώσεων στο παράρτημα Α χωρίς ειδικές εξαιρέσεις. Η διαδικασία έγκρισης τροποποιήσεων των παραρτημάτων διέπεται από το άρθρο 22 της σύμβασης.
               
               
                  Σύμφωνα με το άρθρο 23 της σύμβασης, κάθε μέρος διαθέτει μία ψήφο. Ωστόσο, περιφερειακοί οργανισμοί οικονομικής ολοκλήρωσης, όπως είναι η ΕΕ, ασκούν το δικαίωμα ψήφου με αριθμό ψήφων ίσο με τον αριθμό των κρατών μελών τους που είναι μέρη της σύμβασης.
               
               
                  Κατά τη δέκατη τακτική συνεδρίαση, η διάσκεψη των μερών θα εξετάσει το ενδεχόμενο έκδοσης απόφασης για τη συμπερίληψη του υπερφθοροεξανοσουλφονικού οξέος (PFHxS), των αλάτων του και των συναφών με αυτό ενώσεων στο παράρτημα Α (κατάργηση), στο παράρτημα Β (περιορισμός) και/ή στο παράρτημα Γ (ακούσια παραγωγή) της σύμβασης.
               
               
                  Η συμπερίληψη στα παραρτήματα Α, Β και/ή Γ έχει ως αποτέλεσμα ότι οι χημικές ουσίες θα υπόκεινται σε μέτρα με στόχο την εξάλειψη ή τον περιορισμό της παραγωγής και χρήσης τους, συμπεριλαμβανομένης της μείωσης ή εξάλειψης των απελευθερώσεων ακουσίως παραγόμενων έμμονων οργανικών ρύπων.
               
               
                  Η προβλεπόμενη πράξη θα καταστεί δεσμευτική για τα μέρη σύμφωνα με το άρθρο 22 παράγραφος 4 της σύμβασης, το οποίο προβλέπει τα εξής: «Η πρόταση, υιοθέτηση και θέση σε ισχύ τροποποιήσεων του παραρτήματος Α, Β ή Γ θα υπόκεινται στις ίδιες διαδικασίες που ισχύουν για την πρόταση, υιοθέτηση και θέση σε ισχύ πρόσθετων παραρτημάτων της παρούσας σύμβασης, εκτός του ότι τροποποίηση του παραρτήματος Α, Β ή Γ δεν θα τίθεται σε ισχύ αναφορικώς προς συμβαλλόμενο μέρος που έχει κάνει δήλωση αναφορικώς προς τροποποίηση αυτών των Παραρτημάτων σύμφωνα με την παράγραφο 4 του άρθρου 25, στην οποία περίπτωση κάθε τέτοια τροποποίηση θα τίθεται σε ισχύ για το εν λόγω συμβαλλόμενο μέρος την ενενηκοστή ημέρα μετά την ημερομηνία κατάθεσης προς τον θεματοφύλακα της πράξης επικύρωσης, αποδοχής, έγκρισης ή προσχώρησης του εν λόγω συμβαλλομένου μέρους αναφορικώς προς την εν λόγω τροποποίηση.»
               
               
                  Το υπερφθοροεξανοσουλφονικό οξύ (PFHxS), τα άλατά του και οι συναφείς με αυτό ενώσεις δεν χρησιμοποιούνται σκόπιμα στην Ευρωπαϊκή Ένωση, αλλά οι χημικές ουσίες μπορεί να περιέχονται ως πρόσμειξη σε αφρούς πυρόσβεσης με βάση το φθόριο και στο υπερφθοροκτανοσουλφονικό οξύ (PFOS). Όσον αφορά την παρουσία PFHxS στο PFOS, θα πρέπει να σημειωθεί ότι το PFOS περιλαμβάνεται στο παράρτημα Β της σύμβασης της Στοκχόλμης και στο παράρτημα I του κανονισμού (ΕΕ) 2019/1021, το οποίο απαγορεύει τη χρήση PFOS στην Ένωση, με εξαίρεση μία εναπομένουσα χρήση ως καταστολέα όξινης αχλύος για σκληρή επιχρωμίωση έως το 2025. Αυτή η χρήση του PFOS έχει ήδη καταργηθεί σταδιακά σε όλα σχεδόν τα κράτη μέλη.
               
               
                  Η παρούσα πρόταση αφορά την απόφαση για τον καθορισμό της θέσης που πρέπει να ληφθεί εξ ονόματος της Ένωσης κατά τη διάσκεψη των μερών της σύμβασης της Στοκχόλμης σε σχέση με την προβλεπόμενη έκδοση απόφασης για τροποποίηση του παραρτήματος Α με σκοπό τη συμπερίληψη του υπερφθοροεξανοσουλφονικού οξέος (PFHxS), των αλάτων του και των συναφών με αυτό ενώσεων. Εάν η διάσκεψη των μερών της σύμβασης της Στοκχόλμης αποφασίσει να συμπεριλάβει το PFHxS στο παράρτημα Α, τα μέρη της σύμβασης θα πρέπει να λάβουν τα αναγκαία μέτρα για την κατάργηση ή τον περιορισμό της χρήσης του PFHxS στο έδαφός τους, σύμφωνα με τις υποχρεώσεις τους βάσει της σύμβασης. Προκειμένου να εφαρμοστεί η απόφαση στην Ένωση, η Επιτροπή θα προτείνει κατ’ εξουσιοδότηση πράξη για την τροποποίηση του παραρτήματος I του κανονισμού για τους έμμονους οργανικούς ρύπους, με σκοπό να συμπεριληφθούν το υπερφθοροεξανοσουλφονικό οξύ (PFHxS), τα άλατά του και οι συναφείς με αυτό ενώσεις. Η παραγωγή και η χρήση των ουσιών αυτών θα απαγορευτεί στην Ένωση.
               
            
            
               •Συνέπεια με τις ισχύουσες διατάξεις στον τομέα πολιτικής
            
            
               
                  Η πρόταση είναι συνεκτική και συμπληρωματική με την εφαρμογή του κανονισμού (ΕΕ) 2019/1021, με τον οποίο εφαρμόζεται η σύμβαση της Στοκχόλμης στην Ένωση. Η πρόταση είναι απολύτως σύμφωνη με τον στόχο την προστασίας της ανθρώπινης υγείας και του περιβάλλοντος από τους έμμονους οργανικούς ρύπους.
               
            
            
               •Συνέπεια με άλλες πολιτικές της Ένωσης
            
            
               
                  Η πρόταση συνάδει με τη γενική προσέγγιση του κανονισμού (ΕΚ) αριθ. 1107/2009 και του κανονισμού (ΕΕ) αριθ. 528/2012 όσον αφορά τις ουσίες ΑΒΤ, δεδομένου ότι αμφότεροι προβλέπουν κριτήρια που δεν επιτρέπουν, κατ’ αρχήν, τη διάθεση στην αγορά και τη χρήση δραστικών ουσιών που είναι ΑΒΤ. Σε έγγραφο κοινής αντίληψης
                     4
                   εξετάζεται η σχέση μεταξύ της σύμβασης της Στοκχόλμης, του κανονισμού (ΕΕ) 2019/1021 και του κανονισμού (ΕΚ) αριθ. 1907/2006, όσον αφορά τους περιορισμούς και τις απαιτήσεις αδειοδότησης, ώστε να διασφαλίζεται η συνεκτικότητα.
               
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
         
         
            
               
                  Η διαδικαστική νομική βάση για την προτεινόμενη απόφαση του Συμβουλίου είναι το άρθρο 218 παράγραφος 9 της ΣΛΕΕ, το οποίο αποτελεί την κατάλληλη βάση για πράξη που ορίζει τη θέση της Ευρωπαϊκής Ένωσης σε σχέση με διεθνή συμφωνία, εν προκειμένω τη σύμβαση της Στοκχόλμης.
               
               
                  Η ουσιαστική νομική βάση είναι το άρθρο 192 παράγραφος 1 της ΣΛΕΕ, δεδομένου ότι τα μέτρα που έχουν συμφωνηθεί στο πλαίσιο της σύμβασης της Στοκχόλμης αποσκοπούν πρωτίστως στην επίτευξη ενός περιβαλλοντικού στόχου (δηλ. στην εξάλειψη των έμμονων οργανικών ρύπων).
               
               
                  Επομένως, το άρθρο 192 παράγραφος 1, σε συνδυασμό με το άρθρο 218 παράγραφος 9 της ΣΛΕΕ, θα πρέπει να αποτελέσουν τη νομική βάση της προτεινόμενης απόφασης.
               
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               
                  Οι έμμονοι οργανικοί ρύποι αποτελούν πρόκληση παγκόσμιας κλίμακας και η σύμβαση της Στοκχόλμης εφαρμόζεται στην Ένωση με τον κανονισμό (ΕΕ) 2019/1021. Δεδομένου ότι η Ένωση είναι συμβαλλόμενο μέρος της σύμβασης, είναι σκόπιμο να συμμετάσχει στη διαδικασία λήψης απόφασης στη διάσκεψη των μερών.
               
            
            
               •Αναλογικότητα
            
            
               
                  Οι έμμονοι οργανικοί ρύποι αποτελούν πρόκληση παγκόσμιας κλίμακας και η σύμβαση της Στοκχόλμης αποσκοπεί στην εξάλειψη της παραγωγής και χρήσης αυτών των χημικών ουσιών. Η συμπερίληψη του υπερφθοροεξανοσουλφονικού οξέος (PFHxS), των αλάτων του και των συναφών με αυτό ενώσεων στο παράρτημα Α έχει προταθεί από την επιτροπή εξέτασης έμμονων οργανικών ρύπων στο πλαίσιο της σύμβασης, δεδομένου ότι διαπιστώθηκε ότι η χημική ουσία πληροί τα κριτήρια σύμφωνα με το παράρτημα Δ της σύμβασης. Κατά συνέπεια, είναι αναλογικό να υποστηριχθεί η συμπερίληψη της συγκεκριμένης χημικής ουσίας στο παράρτημα Α της σύμβασης, ώστε να εξασφαλίζεται ότι αναλαμβάνεται κατάλληλη δράση σε παγκόσμιο επίπεδο.
               
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Διαβουλεύσεις με τα ενδιαφερόμενα μέρη
            
            
               
                  Η πρόταση συζητήθηκε με τα κράτη μέλη και άλλα ενδιαφερόμενα μέρη στην 23η συνεδρίαση της ομάδας εμπειρογνωμόνων της Επιτροπής: Αρμόδιες αρχές για τον κανονισμό (ΕΕ) 2019/1021. Επιπλέον, ζητήθηκε εκτενώς η γνώμη των ενδιαφερόμενων μερών καθ’ όλη τη διάρκεια της αξιολόγησης της χημικής ουσίας που διενεργήθηκε από την επιτροπή εξέτασης έμμονων οργανικών ρύπων στο πλαίσιο της σύμβασης και εξετάστηκαν οι παρατηρήσεις τους.
               
            
            
               •Εκτίμηση επιπτώσεων
            
            
               
                  Δεν διενεργήθηκε εκτίμηση επιπτώσεων, αλλά πραγματοποιήθηκε κοινωνικοοικονομική αξιολόγηση και ανάλυση εναλλακτικών επιλογών στο πλαίσιο του φακέλου επιβολής περιορισμών REACH για το υπερφθοροεξανοσουλφονικό οξύ (PFHxS), τα άλατά του και τις συναφείς με αυτό ενώσεις
                     5
                  . Η γνώμη του ECHA καταλήγει στο συμπέρασμα ότι το κοινωνικοοικονομικό κόστος από τον προτεινόμενο περιορισμό θα πρέπει να είναι περιορισμένο και ότι είναι αναλογικός ο αυστηρός περιορισμός της παρασκευής, της διάθεσης στην αγορά και της χρήσης του PFHxS.
               
               
                  Η επιτροπή εξέτασης έμμονων οργανικών ρύπων κατέληξε στο συμπέρασμα ότι η συγκεκριμένη χημική ουσία είναι έμμονος οργανικός ρύπος και συνέστησε τη συμπερίληψή της χωρίς ειδική εξαίρεση. Η παρούσα σύσταση βασίζεται σε εκτίμηση των επιπτώσεων των πιθανών μέτρων διαχείρισης, λαμβανομένων υπόψη κοινωνικοοικονομικών πληροφοριών. 
               
            
            
               •Καταλληλότητα και απλούστευση του κανονιστικού πλαισίου
            
            
               
                  Η πρόταση δεν έχει επιπτώσεις στην εμπορική δραστηριότητα δεδομένου ότι δεν υπάρχει εμπορική χρήση της χημικής ουσίας εντός της Ένωσης και, επομένως, δεν εξαιρούνται οι πολύ μικρές επιχειρήσεις ούτε περιλαμβάνονται ειδικές διατάξεις για τις ΜΜΕ. Η πρόταση δεν έχει καμία επίπτωση στην τομεακή ανταγωνιστικότητα της ΕΕ ή στο εμπόριο, δεδομένου ότι η χημική ουσία δεν αποτελεί αντικείμενο εμπορικών συναλλαγών μεταξύ της Ένωσης και τρίτων χωρών.
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               
                  Η πρόταση δεν έχει δημοσιονομικές επιπτώσεις.
               
            
            
               5.ΛΟΙΠΑ ΣΤΟΙΧΕΙΑ
            
            
               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων
            
            
               
                  Δεν κρίνονται απαραίτητα το σχέδιο εφαρμογής, η παρακολούθηση, η αξιολόγηση και η υποβολή εκθέσεων.
               
            
         
         
            
               •Αναλυτική επεξήγηση των επιμέρους διατάξεων της πρότασης
            
            
               
                  Η πρόταση αναθέτει στην Επιτροπή την εντολή να υποστηρίξει εξ ονόματος της Ευρωπαϊκής Ένωσης στη διάσκεψη των μερών της σύμβασης της Στοκχόλμης, τη συμπερίληψη του υπερφθοροεξανοσουλφονικού οξέος (PFHxS), των αλάτων του και των συναφών με αυτό ενώσεων, στο παράρτημα Α χωρίς ειδικές εξαιρέσεις.
               
            
            
               2021/0093 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               σχετικά με τη θέση που θα ληφθεί, εξ ονόματος της Ευρωπαϊκής Ένωσης, στη δέκατη διάσκεψη των μερών της σύμβασης της Στοκχόλμης για τους έμμονους οργανικούς ρύπους, όσον αφορά την πρόταση τροποποίησης του παραρτήματος Α
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 192 παράγραφος 1 σε συνδυασμό με το άρθρο 218 παράγραφος 9,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Η σύμβαση της Στοκχόλμης για τους έμμονους οργανικούς ρύπους («η σύμβαση») τέθηκε σε ισχύ στις 17 Μαΐου 2004 και συνήφθη εξ ονόματος της Ένωσης με την απόφαση 2006/507/ΕΚ του Συμβουλίου
                  6
               .
            
            
               (2)Με τον κανονισμό (ΕΕ) 2019/1021 του Ευρωπαϊκού Κοινοβουλίου και του Συμβουλίου
                  7
                η σύμβαση της Στοκχόλμης εφαρμόστηκε στην Ένωση.
            
            
               (3)Σύμφωνα με το άρθρο 8 της σύμβασης, η διάσκεψη των μερών αποφασίζει αν θα συμπεριληφθεί μια χημική ουσία και καθορίζει τα σχετικά μέτρα ελέγχου, στα παραρτήματα Α, Β και/ή Γ.
            
            
               (4)Κατά τη δέκατη συνεδρίαση της διάσκεψης των μερών της σύμβασης της Στοκχόλμης αναμένεται να εκδοθεί απόφαση σχετικά με τη συμπερίληψη περαιτέρω χημικών προϊόντων στον κατάλογο του παραρτήματος Α.
            
            
               (5)Είναι σκόπιμο να καθοριστεί η θέση που πρέπει να ληφθεί εξ ονόματος της Ένωσης στο πλαίσιο της διάσκεψης των μερών, δεδομένου ότι η απόφαση θα είναι δεσμευτική για την Ένωση.
            
            
               (6)Για να προστατευτεί η ανθρώπινη υγεία και το περιβάλλον από περαιτέρω απελευθερώσεις υπερφθοροεξανοσουλφονικού οξέος (PFHxS), των αλάτων του και των συναφών με αυτό ενώσεων, είναι αναγκαίο να μειωθεί ή να καταργηθεί η παραγωγή και η χρήση των εν λόγω χημικών ουσιών σε παγκόσμιο επίπεδο και να υποστηριχθεί η συμπερίληψή τους στη σύμβαση,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Η θέση που πρέπει να ληφθεί εξ ονόματος της Ένωσης στη δέκατη συνεδρίαση της διάσκεψης των μερών της σύμβασης της Στοκχόλμης είναι, σύμφωνα με τις σχετικές συστάσεις της επιτροπής εξέτασης έμμονων οργανικών ρύπων, να υποστηριχθεί η συμπερίληψη του υπερφθοροεξανοσουλφονικού οξέος (PFHxS), των αλάτων του και των συναφών με αυτό ενώσεων στο παράρτημα Α της σύμβασης χωρίς ειδικές εξαιρέσεις.
            
            
               Η βελτίωση της θέσης αυτής, υπό το πρίσμα των εξελίξεων κατά τη δέκατη σύνοδο της διάσκεψης των μερών της σύμβασης της Στοκχόλμης, μπορεί να συμφωνηθεί από τους αντιπροσώπους της Ένωσης, σε διαβούλευση με τα κράτη μέλη, μέσω επιτόπιου συντονισμού, χωρίς περαιτέρω απόφαση του Συμβουλίου.
            
         
         
            
               Άρθρο 2
            
            
               Η παρούσα απόφαση απευθύνεται στην Επιτροπή.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        Απόφαση 2006/507/ΕΚ του Συμβουλίου, της 14ης Οκτωβρίου 2004, σχετικά με τη σύναψη, εξ ονόματος της Ευρωπαϊκής Κοινότητας, της σύμβασης της Στοκχόλμης για τους έμμονους οργανικούς ρύπους (ΕΕ L 209 της 31.7.2006, σ. 1).
               
               
                  
                     (2)
                  
                        Κανονισμός (ΕΕ) 2019/1021 του Ευρωπαϊκού Κοινοβουλίου και του Συμβουλίου, της 20ής Ιουνίου 2019, για τους έμμονους οργανικούς ρύπους (ΕΕ L 169 της 25.6.2019, σ. 45).
               
               
                  
                     (3)
                  
                        Απόφαση 2004/259/ΕΚ του Συμβουλίου, της 19ης Φεβρουαρίου 2004, σχετικά με τη σύναψη, εξ ονόματος της Ευρωπαϊκής Κοινότητας, του πρωτοκόλλου της σύμβασης του 1979 για τη διασυνοριακή ατμοσφαιρική ρύπανση μεγάλης απόστασης που οφείλεται στους έμμονους οργανικούς ρύπους (ΕΕ L 81 της 19.2.2004, σ. 35).
               
               
                  
                     (4)
                  
                        
                  http://ec.europa.eu/growth/sectors/chemicals/reach/special-cases_en
                   
               
               
                  
                     (5)
                  
                        https://echa.europa.eu/registry-of-restriction-intentions/-/dislist/details/0b0236e1827f87da
               
               
                  
                     (6)
                  
                        Απόφαση 2006/507/ΕΚ του Συμβουλίου, της 14ης Οκτωβρίου 2004, σχετικά με τη σύναψη, εξ ονόματος της Ευρωπαϊκής Κοινότητας, της σύμβασης της Στοκχόλμης για τους έμμονους οργανικούς ρύπους (ΕΕ L 209 της 31.7.2006, σ. 1).
               
               
                  
                     (7)
                  
                        Κανονισμός (ΕΕ) 2019/1021 του Ευρωπαϊκού Κοινοβουλίου και του Συμβουλίου, της 20ής Ιουνίου 2019, για τους έμμονους οργανικούς ρύπους (ΕΕ L 169 της 25.6.2019, σ. 45).